input: VYKONÁVACIE ROZHODNUTIE KOMISIE
  zo 17. októbra 2012,
  ktorým sa mení a dopĺňa príloha II k rozhodnutiu 2006/766/ES, pokiaľ ide o zaradenie Curaçaa a Sint Maartenu do zoznamu tretích krajín a území, z ktorých je povolený dovoz určitých produktov rybolovu určených na ľudskú spotrebu, a vypustenie Holandských Antíl z tohto zoznamu
  [oznámené pod číslom C(2012) 7147]
  (Text s významom pre EHP)
  (2012/650/EÚ)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (1), a najmä na jeho článok 11 ods. 1,
  keďže:
  (1)
  Nariadením (ES) č. 854/2004 sa stanovujú osobitné predpisy na organizáciu úradných kontrol produktov živočíšneho pôvodu. Predovšetkým sa v ňom stanovuje, že produkty živočíšneho pôvodu sa môžu dovážať iba z tretej krajiny alebo z časti tretej krajiny, ktorá sa nachádza na zozname vypracovanom a aktualizovanom v súlade s uvedeným nariadením.
  (2)
  V nariadení (ES) č. 854/2004 sa tiež stanovuje, že pri vypracovávaní a aktualizovaní takýchto zoznamov sa musia vziať do úvahy kontroly Únie v tretích krajinách a záruky zo strany príslušných orgánov tretích krajín, pokiaľ ide o súlad alebo rovnocennosť s potravinovým a krmivovým právom Únie a predpismi o zdraví zvierat stanovenými v nariadení Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (2).
  (3)
  V rozhodnutí Komisie 2006/766/ES zo 6. novembra 2006, ktorým sa ustanovuje zoznam tretích krajín a území, z ktorých je povolený dovoz lastúrnikov, ostnatokožcov, plášťovcov, morských ulitníkov a produktov rybolovu (3), sa uvádzajú tie tretie krajiny, ktoré spĺňajú kritériá uvedené v nariadení (ES) č. 854/2004, a preto môžu zaručiť, že tieto produkty spĺňajú hygienické podmienky stanovené v právnych predpisoch Únie, ktoré sú zamerané na ochranu zdravia spotrebiteľov, a môžu byť preto vyvážané do Únie. Konkrétne v prílohe II k uvedenému rozhodnutiu sa stanovuje zoznam tretích krajín a území, z ktorých je povolené dovážať do Únie produkty rybolovu určené na ľudskú spotrebu okrem živých, chladených, mrazených alebo spracovaných lastúrnikov, ostnatokožcov, plášťovcov a morských ulitníkov.
  (4)
  Autonómne územie Holandské Antily je v súčasnosti zahrnuté do zoznamu v prílohe II k rozhodnutiu 2006/766/ES ako tretia krajina, z ktorej je povolený dovoz produktov rybolovu určených na ľudskú spotrebu.
  (5)
  Po vnútornej reforme v Holandskom kráľovstve, ktorá nadobudla účinnosť 10. októbra 2010, prestali Holandské Antily existovať ako autonómne územie tohto kráľovstva. V ten istý deň Curaçao a Sint Maarten získali štatút autonómnych území Holandského kráľovstva, zatiaľ čo Bonaire, Sint Eustatius a Saba sa stali osobitnými samosprávami európskej časti Holandského kráľovstva. Je preto vhodné vypustiť položku týkajúcu sa Holandských Antíl zo zoznamu stanoveného v prílohe II k rozhodnutiu 2006/766/ES.
  (6)
  Príslušné orgány Curaçaa and Sint Maartenu predložili Komisii potrebné informácie, aby preukázali, že systém sanitačných kontrol zavedený na týchto autonómnych územiach poskytuje dostatočné záruky, pokiaľ ide o dodržiavanie požiadaviek Únie. Z informácií, ktoré poskytli príslušné orgány Curaçaa a Sint Maartenu, tiež vyplýva, že tieto orgány majú rovnaké právomoci vykonávať kontroly, ako mal príslušný orgán Holandských Antíl, a že na prevádzkovateľov potravinárskych podnikov sa vzťahujú rovnaké povinnosti ako v období pred tým, než Holandské Antily prestali existovať. Podľa týchto informácií okrem toho pokračujú úradné sanitačné kontroly na týchto autonómnych územiach na rovnakej úrovni ako v období pred tým, než Holandské Antily prestali existovať.
  (7)
  Je preto vhodné, aby Curaçao a Sint Maarten boli zahrnuté do zoznamu stanoveného v prílohe II k rozhodnutiu 2006/766/ES.
  (8)
  Rozhodnutie 2006/766/ES by sa preto malo zodpovedajúcim spôsobom zmeniť a doplniť.
  (9)
  Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
  PRIJALA TOTO ROZHODNUTIE:
  Článok 1
  Príloha II k rozhodnutiu 2006/766/ES sa mení a dopĺňa takto:
  1.
  Položka týkajúca sa Holandských Antíl sa vypúšťa.
  2.
  Medzi položky týkajúce sa Kapverd a Alžírska sa dopĺňa táto položka týkajúca sa Curaçaa:
  „CW
  CURAÇAO“
  3.
  Medzi položky týkajúce sa Salvádoru a Toga sa dopĺňa táto položka týkajúca sa Sint Maartenu:
  „SX
  SINT MAARTEN“
  Článok 2
  Toto rozhodnutie je určené členským štátom.
  V Bruseli 17. októbra 2012